stanford-oval/wikipedia huggingface dataset:
המלוכה של ניו זילנד
סדר ההורשה

היורש הנוכחי של המלך הוא בנו, הנסיך ויליאם.
סדר ההורשה היה בעבר סדר של העדפת הבן הבכור (בהתאם לחוק ההסדר 1701 הבריטי, וחוק הזכויות 1689 האנגלי), אך ב-2011 בוטלה העדפת הבן הזכר דווקא, וסדר הירושה הוא סדר הלידה ללא קשר למינו של היורש (למי שנולדו החל מ-2011). אף שחוקים אלה נחקקו על ידי בית הנבחרים הבריטי, החוקים מהווים כיום חלק מהמשפט החוקתי הניו זילנדי, והם נתונים לשינוי על ידי הפרלמנט של ניו זילנד. בהתאם לחוק וסטמינסטר, חוקי ההורשה של ניו זילנד זהים לאלה של הממלכה המאוחדת. בהתאם לחוק וסטמינסטר הסכימה ניו זילנד שלא לשנות חוקים אלה מבלי הסכמה פה אחד של יתר ממלכות חבר העמים).
על פי חוקים אלה, צאצאיה הטבעיים של סופיה מהנובר (היינו צאצאים שאינם מאומצים), השייכים לכנסייה האנגליקנית, שאינם נוצרים קתוליים (ועד 2011 רק מי שאינם נשואים לנוצרים קתוליים), יכולים לרשת את הכתר הניו זילנדי.
על פי החוקה הניו זילנדית מ-1986, כאשר מתמנה עוצר בממלכה המאוחדת, אותו עוצר ימלא גם את סמכויות המונרך בניו זילנד.
אף שבפועל, עם מותו של מונרך מכהן, יורש העצר מתחיל לכהן מיד (ולמעשה אין מצב בו אין מונרך מכהן), מקובל שההורשה נקבעת ומוכרזת על ידי המועצה המבצעת של ניו זילנד. לאחר תום תקופת האבל מוכתר המלך במנזר וסטמינסטר שבלונדון על ידי הארכיבישוף מקנטרברי.
בדצמבר 2009 הציע ג'ון קי, ראש ממשלת ניו זילנד לבטל את כלל העדפת הבן הבכור והכלל האוסר על קתולי לכהן כמונרך.
תארים

לאחר מלחמת העולם השנייה נחקק חוק התארים המלכותיים 1953 במסגרתו תוקן התואר של המונרך על מנת להדגיש את היות המונרך עצמאי מייתר ממלכות חבר העמים, והדגשת חשיבות המונרך כמלך ממלכת ניו זילנד.
בעקבות תיקון החוק תארה של המלכה אליזבת היה:
אליזבת השנייה, בחסד האל, מלכת הממלכה המאוחדת, ניו זילנד, יתר ממלכותיה והטריטוריות שלה, ראש חבר העמים, מגינת האמונה
חוק התארים המלכותיים 1974 שינה את התואר לתואר הנוכחי:
אליזבת השנייה, בחסד האל, מלכת ניו זילנד ויתר ממלכותיה והטריטוריות שלה, ראש חבר העמים, מגן האמונה
אף כי התואר כולל את המונח "מגן האמונה", אין למונרך בניו זילנד מעמד דתי, שכן אין כנסייה רשמית במדינה (בשונה מהממלכה המאוחדת בה עומד המונרך בראש הכנסייה הרשמית - הכנסייה האנגליקנית).
המלוכה כסמל מדיני

מונרך ניו זילנד, המכונה "הכתר" מסמל את המדינה ומהווה למעשה את הריבון במדינה. המונרך מגלם את דמותה של המדינה ולמעשה נחשב להאנשה של המדינה. בהתאם, המונרך הוא המעסיק של כל עובדי המדינה, וכן של השופטים, של כל חברי כוחות ההגנה של ניו זילנד ומשטרת ניו זילנד וכן של חברי הפרלמנט. המונרך נחשב לבעלים של כל אדמות המדינה (הנקראות "אדמות הכתר" - "Crown land"), רכוש המדינה (Crown held property) ושל חברות ממשלתיות או חברות בבעלות המדינה (המכונות "גופי הכתר" - "Crown entity"), וכן המונרך הוא הבעלים של הקניין הרוחני של ניו זילנד (המכונה "זכויות הכתר" - "Crown copyright"). פעילות זו של המונרך מבוצעת בתפקידו כריבון ולכן הרכוש לא שייך לאליזבת השנייה עצמה, אלא לנושא תפקיד המונרך. מסיבה זו המונרך אינו יכול למכור את רכוש הכתר בלא הסכמת שרי המדינה.
בהיותו בראש המדינה עומד המונרך בראש סדר הקדימויות של ניו זילנד (New Zealand order of precedence).
בהיותו מסמל את המדינה מחויבים נושאי תפקיד ציבור להישבע שבועת אמונים למונרך. כמו כן, אנשים המבקשים להפוך לאזרחי ניו זילנד צריכים אף הם להישבע שבועת נאמנות לכתר של ניו זילנד (בהתאם לחוק האזרחות של ניו זילנד).
תפקידים

על פי חוקת ניו זילנד עמד המונרך בראש המדינה, ונושא את התואר "ראש המדינה". למונרך סמכויות רבות הידועות כ"סמכות הכתר" או "משפט המלך" (Royal Prerogative). המונרך אינו נדרש לאישור הפרלמנט בביצוע סמכויות אלה, אולם הוא רשאי להאצילן לנושאי משרה.
לעומת זאת, למונרך אין סמכות להטיל מיסים חדשים מבלי הסכמת הפרלמנט.
נדרשת הסכמה מראש של המונרך לכל חקיקה אשר יכולה להשפיע על סמכויות הכתר.
תפקידים > ראש הרשות המבצעת

המונרך עומד בראש הרשות המבצעת של ניו זילנד, ועל פי חוקת ניו זילנד, המונרך מהווה בעצם את הרשות המבצעת. על פי החוקה, המונרך הוא שמבצע את פעולות המדינה, בעצת המועצה המבצעת של ניו זילנד. אחד מתפקידי המונרך הוא לוודא שממשלה נבחרת דמוקרטית קיימת במדינה, ולכן ממנה המונרך ראש ממשלה העומד בראש ממשלה שהוא מקים. ממשלה זו היא המועצה המבצעת של המונרך, אשר על פי החוקה מתפקידה לייעץ למונרך בפעולותיו. המונרך רשאי להאציל מסמכויותיו לראש הממשלה ולחברי המועצה, אולם אלה חייבים לדווח למונרך (ובהיעדרו - למושל הכללי) על פעולותיהם ועל מצב המדינה.
למונרך סמכות לפטר ראש ממשלה אשר אינו פועל בהתאם להנחיותיו ולחוקה.
תפקידים > ראש הרשות המבצעת > קשרי חוץ

סמכות המונרך כוללת גם סמכות לקשור קשרי חוץ. בהיעדרו של המונרך בניו זילנד, המושל הכללי מאמין שגרירים זרים, מאשרר אמנות בינלאומיות, בריתות והסכמים בינלאומיים, ושולח שגרירים למדינות זרות (כל אלה בעצת הממשלה). כמו כן המושל הכללי, בהיעדרו של המונרך, נפגש עם ראשי מדינות זרים המבקרים במדינה.
כמו כן, בסמכותו של המונרך להתיר לתושבי המדינה לעזוב את גבולות המדינה ולהיכנס אליה, ולכן המושל הכללי חתום על כל הדרכונים של ניו זילנד, והדרכונים מוצעים בשם המונרך ושייכים לו.
תפקידים > ראש הרשות המחוקקת

המונרך הוא אחד משני הגופים המרכיבים את הפרלמנט של ניו זילנד. המונרך עצמו אינו משתתף בהליכי החקיקה, אולם נדרשת הסכמתו על מנת שחוק יכנס לתוקפו. בהיעדרו של המונרך בממלכה רשאי המשנה למלך לחתום על החוקים, אולם המשנה למלך רשאי להחליט שרק המונרך עצמו יחתום על החוקים (ומעביר אותם לחתימתו).
למונרך הסמכות לזמן את הפרלמנט ולפזר את הפרלמנט. בעקבות פיזור הפרלמנט מוציא המושל הכללי צו הקורא לבחירות כלליות.
לאחר הבחירות מתכנסים הנבחרים, והמונרך (או המושל הכללי מטעמו) קוראים בפני הנבחרים את הנאום מן הכס. מאחר שהמונרך (ונציגו) אינם רשאים להיכנס, באופן מסורתי, לבית הנבחרים, הנאום מוקרא מאולם המועצה המחוקקת של ניו זילנד.
המלכה אליזבת עצמה נשאה את הנאום בחמישה אירועים: בינואר 1954, בפברואר 1963, במרץ 1970, בפברואר 1986 ובפברואר 1990.
חברי הפרלמנט חייבים להישבע שבועת נאמנות למונרך, בטרם יוכלו לשבת בבית הנבחרים.
תפקידים > בתי המשפט

בדומה לממלכה המאוחדת, המונרך נחשב למקורו של הצדק בממלכה, והמונרך הוא המעניק צדק לנתיניו (המונרך נחשב ל- fount of justice - מקור הצדק). בפועל, המונרך אינו מתערב במערכת המשפט, והסמכות נתונה לשופטים הממונים בשם המונרך. המונרך עצמו חסין מפני כל תביעה פלילית. ניתן להגיש תביעה כנגד המונרך (בפועל מדובר בתביעה כנגד מועצת המונרך, ולא כנגד המונרך באופן אישי). המונרך רשאי להעניק, מכוח סמכותו, חנינה מפני תביעה פלילית. סמכות זו מוענקת בפועל למושל הכללי המשתמש בה בשם המונרך. את החנינה ניתן להעניק בכל שלב בהליכים הפליליים - הן לפני, הן במהלך והן אחרי המשפט.
על מנת לסמל את סמכות השופטים מכוח סמכותו של המונרך, בכל בתי המשפט מופיע סמל בית המלוכה של ניו זילנד, ולעיתים אף דיוקן המונרך (כיום - דיוקן אליזבת השנייה).
תפקידים > הכתר וצבא ניו זילנד

המונרך הוא מפקד כוחות כוחות ההגנה של ניו זילנד. חוק ההגנה משנת 1990 קובע כי המושל הכללי, בשם המונרך עומד בראש כוחות ההגנה של ניו זילנד. סעיף 5 לחוק קובע כי המושל הכללי מוסמך להקים או לנהל מיליציה.
מיליציה זו כוללת את צבא ניו זילנד, הצי המלכותי של ניו זילנד וחיל האוויר המלכותי של ניו זילנד. אוניות חיל הים המלכותי של ניו זילנד נושאות את הקידומת "HMNZ" - "אוניית הוד מלכותו (או הוד מלכותה) של ניו זילנד".
כל חיילי כוחות צבא ניו זילנד נדרשים להישבע אמונים למונרך, וליורשיו.
אף שהמונרך וחברי בית המלוכה יכולים לכהן בתפקיד "קולונל" (Colonels-in-Chief) בגדודי הצבא, מדובר לרוב בתפקיד סמלי בלבד, המסמל את הקשר של בית המלוכה אל יחידות הצבא. נושא הדרגה משתתף בטקסי רשמיים ובטקסי זיכרון של היחידות.
בכל עת בו המונרך או בני משפחתו מבקרים באוקלנד, הם מניחים זר זיכרון באנדרטת המלחמה של אוקלנד או באנדרטת המלחמה הלאומית.
תפקידים > הכתר והעם המאורי

בשנת 1832 מינה ויליאם הרביעי את ג'יימס בסבי לאחראי על תלונות שהגישו המאורי במפרץ האיים בשל התיישבות של אירופאים באזור. ב-28 באוקטובר 1835 נערך "הואי" (מפגש) בוייטאנגי, בו נחתמה הצהרת העצמאות של ניו זילנד שנכתבה על ידי בסבי, על ידי 36 צ'יפים מאורים. המלך ויליאם הרביעי הכיר בהצהרה זו שנה לאחר מכן. 
בעקבות אישור ההצהרה על ידי הפרלמנט הבריטי בשנת 1836, ומאחר ומשרד המושבות הבריטי החליט לשלוט באיים כמושבה, הוחלט בשנת 1839 כי נדרשת חתימה על הסכם חדש עם העם המאורי, על מנת שהמונרך הבריטי יוכל לשלוט באיים. בשנת 1840 נחתם הסכם וייטאנגי על ידי נציג המונרך הבריטי ו-500 צ'יפים מאורים. מסמך זה נחשב למסמך המכונן, מבחינת משפט חוקתי, של ניו זילנד. המסמך מעניק סמכות למונרך של ניו זילנד (מלכת ניו זילנד) לשלוט באיים, ובעמים המאוריים, ונותן לה את התואר "קאוואנאטאנגה".
בעקבות חוזה זה החלו העמים המאוריים לפנות בבקשות ישירות למונרך היושב בלונדון. פנייה ראשונה נערכה בשנת 1852, וזו הועברה להתייעצות לשרי ניו זילנד של הממשלה הבריטית.
תפקידים > איי קוק, ניווה והטריטוריות

על פי חוקת איי קוק וניווה, המונרך של ניו זילנד מכהן גם כמונרך של איי קוק ושל ניווה.
המונרך שולט באיי קוק ובניווה ישירות, ולא באמצעות המושל הכללי של ניו זילנד או הפרלמנט של ניו זילנד.
נציג המונרך בהיעדרו באיים הוא המשנה למלך, המתמנה מדי שלוש שנים. המשנה למלך מבצע את תפקיד המונרך ונוכח בטקסים הרשמיים.
בטריטוריות טוקלאו ובשטח חסות רוס, משמש המושל הכללי של ניו זילנד בתפקיד מושל בפועל, אולם אין אלה ממלכות עצמאיות, אלא טריטוריות המהוות חלק מממלכת ניו זילנד.
תפקיד תרבותי

המונרך או בן משפחתו מטעמו נוהג להגיע לניו זילנד לאירועים חשובים בממלכה. בהיעדרו של המונרך משתתף המושל הכללי מטעמו של המונרך באירועי תרבות. לעיתים בני משפחת המלוכה או המונרך ייצגו את ניו זילנד באירועים מחוץ לגבולות הממלכה, כך לדוגמה ב-11 בנובמבר 2006 השתתפה המלכה אליזבת השנייה, ולצידה בעלה, הנסיך פיליפ, דוכס אדינבורו וכן הנסיך צ'ארלס, נסיך ויילס, קמילה, דוכסית קורנוול, הנסיך ויליאם מוויילס, הנסיך אנדרו, דוכס יורק ואן, הנסיכה המלכותית בטקס חנוכת אנדרטת המלחמה של ניו זילנד, בהייד פארק שבלונדון. נוכחותם של בני משפחת המלוכה הייתה מתוקף מעמדם כבני משפחת המלוכה של ניו זילנד, ולא מתוקף מעמדם של בני משפחת המלוכה הבריטית.
מאז שנת 1869 עת אלפרד, דוכס אדינבורו וסקסה-קובורג-גותה, בנה של המלכה ויקטוריה, ביקר בניו זילנד נערכו בממלכה למעלה מ-50 ביקורים של בני משפחת המלוכה. עד שנת 1953 נערכו חמישה ביקורים בלבד: ביקורו של אלפרד, וכן ביקורם של הדוכס ג'ורג' (לימים המלך ג'ורג' החמישי) ורעייתו מרי מטק בשנת 1901, ביקורו של הנסיך אדוארד, נסיך ויילס (לימים המלך אדוארד השמיני) בשנת 1920, הדוכס ג'ורג' (לימים המלך ג'ורג' השישי) ורעייתו אליזבת בווס-ליון בשנת 1927 וביקורו של הנסיך הנרי, דוכס גלוסטר בין 1934–1935.
המלכה אליזבת השנייה הייתה המונרך המכהן הראשון שביקר בממלכה, בעת ביקורה בשנת 1953–1954. המלכה שידרה מבית הממשלה באוקלנד את נאום חג המולד המלכותי השנתי שלה.
אליזבת השנייה שבה אל הממלכה וביקרה בה שוב בין ה-6 - 18 בפברואר 1963, עת נכחה בחגיגות בוויאנגי שבנורת'לנד; בין ה-12 וה-30 במרץ 1970 בנוכחות בנה, צ'ארלס, נסיך ויילס, ואן, הנסיכה המלכותית, לרגל חגיגות המאתיים להגעת ג'יימס קוק לאיים; בין ה-30 בינואר וה-8 בפברואר 1974 נכחה המלכה במשחקי חבר העמים הבריטי שנערכו באותה שנה בכרייסטצ'רץ' וכן נכחה באירועי יום וייטאנגי (יום ניו זילנד). המלכה שבה וביקרה באיים במסגרת יובל הכסף למלכותה, בין ה-22 בפברואר וה-7 במרץ 1977. המלכה שבה וביקרה בניו זילנד בין ה--12 - 20 באוקטובר באותה שנה לאחר פגישת ראשי חבר העמים שנערכה במלבורן. 
המלכה שבה וביקרה בניו זילנד בין ה-22 בפברואר וה-2 במרץ 1986 לרגל ציון מאה שנה לייסוד משטרת ניו זילנד. בשנת 1990 נכחו המלכה, ובנה הנסיך אדוארד, דוכס אדינבורו, במשחקי חבר העמים שנערכו באוקלנד וסגרה את המשחקים, וכן נכחה באירועים המציינים את חתימת הסכם וייטאנגי בפברואר 1990. בין ה-1 וה-10 בנובמבר 1995 השתתפה המלכה בפגישת ראשי חבר העמים באוקלנד, וחנכה את בית הפרלמנט החדש של ניו זילנד.
המלכה שבה לניו זילנד במסגרת חגיגות יובל הזהב למלכותה, ושהתה בממלכה בין ה-22 וה-27 בפברואר 2002.
ביקורים של בני משפחת המלוכה נערכו אף הם באיים. הנסיכה אן ביקרה באיים בשנת 1990 לציון יובל ה-75 לנחיתה בגליפולי ביום אנזא"ק.
הנסיך ויליאם מוויילס ייצג את המלכה כמלכת ניו זילנד בשנת 2005 באירועים לציון 60 שנה לתום מלחמת העולם השנייה.
הנסיך אדוארד שהה בשנת 1982 בואנאגנוי, במשך שני סמסטרים כחונך באוניברסיטה המקומית.
תפקיד תרבותי > סמלים

ההתייחסות למלוכה היא מרכזית בחיים הציבוריים בניו זילנד. דיוקנה של המלכה מוצג בבנייניי ממשלה, במתקנים צבאיים ובבתי ספר. כתר אדוארד הקדוש מופיע על גבי סמל ניו זילנד, על מדליות שונות ועל פרסים.
דוגמאות אלו משקפות את מקומה של המלכה כמי שעומדת בראש מערכת הכיבודים של ניו זילנד. ככזו, רק המלכה יכולה לאשר את יצירתם של כיבודים חדשים וזאת היא עושה על פי בקשתה של ממשלת ניו זילנד. למרות זאת, המושל הכללי של ניו זילנד נושא במרבית האחריות הנוגעות לכיבודים בשמה של המלכה.
השימוש במונח "מלכותי" (royal), כמו בצי המלכותי של ניו זילנד, או בחיל האוויר המלכותי של ניו זילנד, ושבועות שנושאים פוליטיקאים, שופטים, אנשי כוחות ההגנה ומתאזרחים חדשים, הם כלפי המלכה. דיוקנה של המלכה מופיע גם על חלק מבולי הדואר, על חזית המטבעות של הדולר הניו זילנדי ובסימן המים שעל גבי השטרות. עם זאת, רק השטר של 20 דולר נושא את דמותה של המלכה כדיוקן המרכזי.
בניו זילנד יום הולדתו הרשמי של המונרך הוא חג רשמי והוא נחוג ביום שני הראשון בחודש יוני.
אל נצור המלכה נותר כאחד מההמנונים הלאומיים של ניו זילנד, לצד אל, הגן על ניו זילנד, אך באופן כללי הוא מושמע בעיקר באירועים רשמיים שבהם נוכחים המונרך או המושל הכללי.
ראו גם

המלוכה הבריטית
ראו גם > אזורים אחרים > מלכויות בעבר

הקיסרות ההודית
המלוכה ההודית
המלוכה הפקיסטנית
הערות שוליים

↑  אודרי יאנג, רצון לשנות את כלל ההורשה, הניו זילנד הראלד
↑  
"Elizabeth II, by the Grace of God of the United Kingdom, New Zealand and Her Other Realms and Territories Queen, Head of the Commonwealth, Defender of the Faith"
↑  
Elizabeth the Second, by the Grace of God Queen of New Zealand and Her Other Realms and Territories, Head of the Commonwealth, Defender of the Faith.
↑  אתר ממשלת ניו זילנד - חוק השבועות וההצהרות 1957
↑  חוק ההגנה של ניו זילנד, 1990
↑  חוקת איי קוק
↑  "What the New Zealand press said about ...... Prince Charles". The Guardian. 9 March 2005. Retrieved 23 September 2011.
↑  Republican Movement praises Cullen's new stance, Otago Daily Times, 29 Aug 2010
↑  "Cullen: New Zealand should be republic". Herald on Sunday. 29 August 2010. Retrieved 2010-08-29.
↑  Stockley, Andrew (1998). "Of Conventions and Constitutional Change: Lessons for New Zealand". University of New South Wales Law Journal (Sydney: University of New South Wales) 21 (3). Retrieved 25 January 2010.
↑  "NZ premier denies royal snub". BBC. 23 February 2002. Retrieved 16 June 2008.
↑  "Opinion divided on NZ becoming republic". TV3. 21 April 2008. Retrieved 21 April 2008.
↑  Kara Segedin (19 January 2010). "Charles and William evens for throne". The New Zealand Herald. Retrieved 31 January 2010.
↑  Townend, Andrew (2003). "The Strange Death of the Realm of New Zealand: The Implications of a New Zealand Republic for the Cook Islands and Niue". Victoria University of Wellington Law Review (Wellington: Victoria University of Wellington) (34). Retrieved 2 January 2010.
| המלכה אליזבת השנייה |
| --- | --- | --- |
| כתרים של ממלכות חבר העמים |  מלכת אנטיגואה וברבודה • מלכת אוסטרליה • מלכת איי שלמה • מלכת איי בהאמה • מלכת בליז • מלכת ג'מייקה • מלכת גרנדה • מלכת הממלכה המאוחדת • מלכת טובלו • מלכת ניו זילנד (מלכת איי קוק) • מלכת סנט וינסנט והגרנדינים • מלכת סנט לוסיה • מלכת סנט קיטס ונוויס • מלכת פפואה גינאה החדשה • מלכת קנדה  |  |
| כתרים לשעבר | מלכת פקיסטן • מלכת דרום אפריקה • מלכת סרי לנקה • מלכת גאנה • מלכת ניגריה • מלכת טנזניה • מלכת סיירה לאון • מלכת אוגנדה • מלכת קניה • מלכת מלטה • מלכת גמביה • מלכת גינאה • מלכת מאוריציוס • מלכת פיג'י • מלכת ברבדוס  |  |
| תארים | ראש חבר העמים הבריטי • הצ'יף הגדול של פיג'י |  |
| אירועים רשמיים |  הכתרתה • יובל הכסף • יובל האודם • יובל הזהב • יובל היהלום • יובל הספיר • יובל הפלטינה • יום הולדתה הרשמי של המלכה • יום ויקטוריה • מותה של אליזבת השנייה • הלוויית המלכה אליזבת השנייה  |  |
בול ניו זילנדי ועליו תמונתם של המלכה הרעיה אליזבת והמלך ג'ורג' השישי משני צידי הסמל המלכותי של ניו זילנד, הבול הונפק על מנת לציין את הכתרתו של המלך, ב-12 במאי 1937.
צ'ארלס השלישי, הוא מלך ניו זילנד.
אליזבת השנייה, מלכת ניו זילנד עונדת את סמלי מסדר ניו זילנד, מסדר שירות המלכה, ומסדר ההצטיינות של ניו זילנד.
המלך ג'ורג' השישי נפגש עם קצין בחיל האוויר המלכותי של ניו זילנד ב-27 במאי 1943.
חוזה למראית עין

חוזה למראית עין הוא חוזה שקיימת בו אי-התאמה בין הסכמתם הגלויה של הצדדים כפי שמגולמת בחוזה לבין רצונם וכוונתם האמיתיים.
על פי סעיף 13 לחוק החוזים (חלק כללי), חוזה שנערך למראית עין - בטל מעיקרו:
13. חוזה שנכרת למראית עין בלבד - בטל; אין בהוראה זו כדי לפגוע בזכות שרכש אדם שלישי בהסתמכו בתום לב על קיום החוזה.
עקרונות בסיסיים

חוזה למראית עין נוצר במצב בו ״מסכימים ביניהם הצדדים, כלפי חוץ, על הסדר משפטי מסוים, בעוד שכוונתם האמיתית שונה״
סעיף 13 לחוק החוזים, העוסק בחוזה למראית עין כלול בפרק ב' של חוק החוזים הנקרא ״ביטול החוזה בשל פגם בכריתתו״. עם זאת, בשונה מסעיפים 14-18, סעיף 13 אינו יוצר עילות לביטול מאוחר של חוזה, אלא קובע שהחוזה מעולם לא התקיים. לפיכך, סעיפים 19 (ביטול חלקי) ו-20 (דרך הביטול) לחוק אינם חלים במקרה של חוזה למראית עין. על פי פרופ' גבריאלה שלו, ניתן ללמוד על חובת ההשבה של הצדדים לחוזה למראית עין על פי דיני עשיית עושר ולא במשפט.
חוזה למראית עין בחלק מהמקרים, יוצר שתי מערכות משפטיות בין הצדדים. האחת, חיצונית וגלויה, קובעת הסכם מסוים בין הצדדים והשניה, פנימית ונסתרת, מבטלת בהסכמה את ההסדר הראשון החיצוני. גישתו של המחוקק בסעיף 13 היא כי ההסדר החיצוני, למראית עין, בטל.
שאלת כוונתם המקורית, המובאת בחוזה הנסתר, של הצדדים היא שאלה שבעובדה ונלמדת ממכלול נסיבות המקרה. בדומה לדין האנגלי, ״נטל הראיה מוטל על שכמו של מי שמבקש להוכיח כי החוזה נכרת למראית עין.״
סיווג

במהלך השנים נעשתה בפסיקה הבחנה בין שני מצבים של חוזה למראית העין:
מראית עין מוחלטת - מצב בו מאחורי החוזה החיצוני הנחתם בין הצדדים אין ולא כלום. במצב זה הצדדים אינם מתכוונים לשנות את המצב הקיים אך פועלים כלפי חוץ בצורה שונה. תוצאת סיווג החוזה כמראית עין מוחלטת, מביאה לבטלותו על פי ס' 13 לחוק החוזים. מאחר שאין חוזה נסתר מאחריו, ההתקשרות בין הצדדים מגיעה לסיומה ברגע ההכרזה.
מראית עין יחסית - מצב בו מסתתר חוזה נוסף, נסתר ופנימי מתחת לחוזה הגלוי, החיצוני. השוני בין החוזים יכול להתבטא בשוני בפרט בחוזה ויכול גם להתבטא בזהות הצדדים. מצב זה מוביל לקיומן של שתי מערכות משפטיות בין הצדדים.
סיווג > דוגמאות לחוזים למראית עין

חוזה מכר דירה, בו הצדדים מסכימים ביניהם על תשלום סכום X, כאשר החוזה החיצוני עליו חותמים החוזים הוא על סכום נמוך מ-X. כוונת הצדדים היא לקיים החוזה הנסתר בסכום X המקורי, אך הצדדים חתמו על החוזה השונה מכך בשל רצונם לחמוק מתשלום מס שבח. זוהי דוגמה למראית עין יחסית.
חוזה להעברת בעלות בנכס. צד א' רצה להתחמק מנושיו ולכן העביר את כלל נכסיו אל צד ב'. אין בכוונת הצדדים להעביר את החזקה בנכסים אלא רק את תואר הבעלות. זוהי דוגמה למראית עין מוחלטת.
חוזה מכר דירה שנועד לצורך קבלת משכנתא כאשר אין כל כוונה למכור את הדירה. זוהי דוגמה למראית עין מוחלטת.
תוקף החוזה הנסתר והחוזה הפסול > תוקפו של החוזה הנסתר

סעיף 13 לחוק החוזים דן רק בתוקפו של החוזה הגלוי וקובע כי החוזה בטל מעיקרו. מאחר שהסעיף אינו דן בגורלו של החוזה הנסתר, נשאלה בספרות ובפסיקה הישראלית שאלת תוקפו והכיצד יש להתייחס לחוזה הנסתר, החוזה המשקף את כוונת הצדדים האמיתית.
פרופ' טדסקי במאמרו מציין כי - ״אמנם סעיף 13... אינו קובע מהו גורלו של חוזה מוסווה. אך אין ספק כי חוזה מוסווה הוא תקף כל אימת שקיימות בו המידות הדרושות.״
את גישתו של פרופ' טדסקי, מחזק השופט אהרן ברק בפס״ד ביטון נ' מזרחי באומרו - ״ לרצון אמיתי זה יש לתת, אפוא, תוקף לא רק במובן השלילי (ביטול החוזה למראית עין), אלא גם במובן החיובי (הכרה בחוזה הנסתר).״
אמנם השופט ברק בפסק הדין נותר בדעת מיעוט, אך אמרתו לגבי חוזים נסתרים, נקבעה כהלכה בפס״ד גרומט נ' סרוסי הניתן מפיו של נשיא ביהמ״ש העליון דאז יצחק כהן. יש לציין כי בפס״ד גרומט נ' סרוסי, הושארה בצריך עיון שאלת תוקפו של חוזה פסול.
תוקף החוזה הנסתר והחוזה הפסול > חוזה פסול

החוזה הנסתר מאחורי החוזה הגלוי, במקרים אחדים יכול לשרת מטרה אסורה.
דוגמה לכך ניתן לראות בפס״ד ביטון נ' מזרחי, שם עמד סכום העסקה בחוזה הגלוי על סכום נמוך מזה האמיתי, בניסיון של הצדדים להתחמק מתשלום מס.
במהלך השנים הוצגה מחלוקת בפסיקה הישראלית בשאלת סיווגו של החוזה הגלוי הכולל רישום כוזב על מנת לשרת מטרה אסורה. בסיס המחלוקת הוא בשאלה- האם לסווג את החוזה כחוזה בלתי חוקי, אשר תוקפו יקבע על פי סעיפים 30 ו-31 לחוק החוזים (המאפשרים גם גמישות ושיקול דעת לבית המשפט בקביעת התוצאה) או על פי סעיף 13 שיתן לחוזה הנסתר תוקף מלא.
בין תומכי סיווג החוזה הפסול הגלוי תחת סעיף 13, מנויים פרופ' טדסקי והשופט אהרון ברק אשר קבעו כי במערכת יחסים כפולה בין הצדדים (גלויה ונסתרת) יסווג החוזה הגלוי תחת סעיף 13, גם אם מטרת עריכתו היא מטרה אסורה.
פרופ' טדסקי כותב במאמרו:
"הכרזת הפסלות על פי סעיף 30 מכוונת לשתק חוזה אשר אלמלא הכתמת הפסלות היה תקף, כלומר חוזה שהגיע לידי שכלול משום שקיימות בו המידות הדרושות לכך. כאשר מדובר ב'צל של חוזה' או ב'גולם של חוזה" כל הכרזת פסלותו היא הכרזה בטלה.
זהו המקרה של חוזה למראית-עין, כפי שזהו המקרה של חוזה שבו חסרה הצורה הדרושה "Ad substantiam" (איט') (לעצם העמדת העסקה); להבדיל מחוזה בר-ביטול שהוא קיים כל עוד לא ביטלוהו, הכרזת פסלות של חוזה למראית-עין אינה יכולה לגרוע מכוחו, כיוון שכוח זה היה תמיד אפס, וטיהורו מהכתמת הפסלות אינו יכול להעניק לעסקה את התוקף שאין היא ראויה לו בלאו הכי”.
לעומתם, טוען פרופ' דניאל פרידמן: ״אין זה מתקבל על הדעת שניתן יהיה לעקוף כללים בדבר אי-חוקיות באמצעות ״תכסיסי ניסוח״. כאשר מדובר בחוזה בלתי חוקי אין להחיל את תורת החוזה למראית עין, אלא את הכללים החלים על חוזה בלתי חוקי״. עד היום ניתן למצוא דעות חלוקות בקרב שופטי בית המשפט העליון ושאלת תוקפו של החוזה הפסול נשארה בלא הכרעה.
הסתמכותו של צד שלישי

ניתן לחלק את סעיף 13 לשני חלקים הדנים כל אחד במערכת יחסים שונה. ברישא של הסעיף נדונה מערכת היחסים בין הצדדים לחוזה ובסיפא הסעיף דן במערכת היחסים בין צדדים אלו לצד שלישי חיצוני לחוזה עצמו.
בטלות החוזה אשר נקבעה בתחילת הסעיף אינה גרידא כלפי הצדדים לחוזה והיא מכוונת כלפי כולי עלמא.
בסיפא של סעיף 13 נקבע כי - ״ אין בהוראה זו כדי לפגוע בזכות שרכש אדם שלישי בהסתמכו בתום לב על קיום החוזה.״ (אדם/צד שלישי הוא כל מי שלא צד לחוזה.)
נשאלת השאלה, הכיצד אדם יכול להסתמך על חוזה בטל?
פעמים רבות יהא הצד השלישי צד לעסקה נוספת עם אחד הצדדים. בנוסף כאשר אדם מסתמך על מצג שווא שיצרו הצדדים ושינה את מצבו בהתאם לאותו מצג, רכש האדם זכות כאשר זה הסתמך בתום לב על קיום החוזה.
ישנם מקרים בהם הצדדים יוצרים את החוזה על מנת להערים על אותו אדם שלישי.
בפסק הדין בירס נ' משכן, נדון מקרה בו נעשה חוזה למראית עין למכר דירה בין צד א' (בעליו הרשומים אך לא המתגורר בפועל) לצד ב' על מנת שצד ב' יקבל הלוואה מהבנק לכאורה להשלמת העסקה. כאשר עסקיו של צד ב' עלו בתוהו, רצה הבנק לגבות את סכום ההלוואה מנכסיו של ב', מהדירה עליה נחתם החוזה שהוצג לבנק.
הצדדים לחוזה טענו כי החוזה הוא למראית עין מוחלטת, והבעלות בדירה לא הועברה לצד ב' ולפיכך לא יוכל הבנק להסתמך על החוזה.
בית המשפט מפיו של השופט אנגלרד, דחה הטיעון וקבע כי - ״הכלל הוא על פי סעיף 13 לחוק החוזים (חלק כללי), תשל"ג-1973, שחוזה למראית עין הוא בטל, למעט כלפי צד ג שהסתמך על החוזה בתום לב. מאחר שלא מצא ראיה כלשהי שהסתמכות הבנק הייתה שלא בתום לב, מסקנתו הייתה, כאמור, כי כלפי הבנק החוזה שריר וקיים.״.
הערות שוליים

↑  השופט אהרן ברק בפסק דין ע״א 630/78 יוסף ביטון נ' דוד מזרחי, פ״ד לג (2) 576
1 2  גבריאלה שלו, דיני חוזים, עמוד 167, מהדורה שנייה, 1996.
1 2 3 4  ע״א 630/78 יוסף ביטון נ' דוד מזרחי, פ״ד לג (2) 576
↑  ע״א 1780/93 בנק המזרחי המאוחד בע"מ נ' יהודית אולצ'יק, פ״ד נ(2) 41
↑  ע״א 6295/95 סוליקה בוחסירה נ' רות בוחסירה, פ״ד נ(1) 259
↑  חוזה למראית עין: האם יש לו תוקף משפטי?, באתר דין - עורכי דין ומידע משפטי בישראל, ‏23 באוגוסט 2017
↑  איל זמיר ומיכאל כהן, חוזה פסול, חוזה למראית עין או חוזה פסול למראית עין? (בשולי ע"א 4305/10 אילן נ' לוי), משפטים מה, 2018, עמ' 251-276
1 2 3  גד טדסקי ״חוזה למראית-עין ודבר פסלותו״ משפטים ח' 507, 1978
↑  ע״א 442/81 גרומט נ' סרוסי, פ״ד ל״ו (4) 259
↑  דניאל פרידמן ״בשולי הפסיקה, אי חוקיות וחוזה למראית עין״ הפרקליט ל״ג 1981,152.
↑  רע״א 2550/01 בירס שמואל נ' משכן בנק הפועלים למשכנתאות, (פורסם בנבו, 20.11.2002).
| דיני חוזים |
| --- | --- | --- |
| עקרונות יסוד | חופש החוזים • חוזים יש לקיים • תום לב |  |
| סוגי חוזים | חוזה אחיד • חוזה יחס • חוזה לטובת אדם שלישי • חוזה אופציה |  |
| פגמים בכריתת חוזה | חוזה למראית עין • טעות • טעות בחוזה (משפט עברי) • הטעיה • כפייה • עושק |  |
| מונחים נוספים | הצעה • זיכרון דברים • הסכם מכללא • הסכם ג'נטלמני • טעות סופר • כוח עליון |  |
הבהרה: המידע בוויקיפדיה נועד להעשרה בלבד ואין לראות בו ייעוץ משפטי.
אתיקה משפטית

בעולם, וגם בישראל, קיימים כללי אתיקה משפטית, אשר תפקידם להסדיר את עבודת עורכי הדין - את היחסים בינם לבין עצמם, ובינם לבין לקוחותיהם, לבית המשפט ולציבור בכללו.
החלת כללי אתיקה של עורכי דין

נכון ליוני 2022 רשומים בישראל 93 אלף עורכי דין (בעלי רישיון), מתוכם 76 אלף רשומים כפעילים. מפאת חשיבות המקצוע והשפעתו על כל תחומי החיים, עלה צורך להסדיר באמצעות חקיקה את היחסים בין עורכי הדין לבין עצמם, בינם לבין לקוחותיהם, ובינם לבין בית המשפט.
בשנת 1986 הותקנו כללי לשכת עורכי הדין (אתיקה מקצועית) התשמ"ו-1986, מכוח חוק לשכת עורכי הדין, התשכ"א-1961, אשר נועדו להסדיר את האתיקה של עורכי דין בישראל.
מדי שנה (ולפעמים מספר פעמים בשנה) מפרסמת לשכת עורכי הדין "ביטאון אתיקה מקצועית", אשר כולל החלטות חדשות בתחום האתיקה.